Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 355

7. Az ellenőrzés és az értékelés módszerei Az értékelés alapelvének tekintjük, hogy a műveltségi alapvizsgáig a tanuló egyéni szintjéhez mérjük a teljesítményét. Különösen fontos ez a 9. évfolyamon. A szakiskolába belépő tanulók képesség- és tudásszintje nagyon különböző. Közöttük nagy számban vannak a személyiségükben is sérültek. Motiválatlanságuk oka a jelenlegi iskolarendszerben és szociális körülményeikben keresendő. Az anyanyelv tanítását feltétlenül megelőzi az év eleji mérés. Ennek a diagnosztikus mérésnek az eredménye lesz a továbbiakban az értékelés viszonyítási alapja. A folyamatos értékelés egyrészt az addigi eredmények minősítését, másrészt a képességek fejlesztésének meghatározását teszi lehetővé. Az értékelésben is vegyük figyelembe azt a tantervi alapelvet, hogy kompetenciákat kívánunk fejleszteni. Az ismeretek visszamondása helyett ezért a készségek és képességek egyéni fejlődésének mértékét értékeljük. A „mit”-ről a „hogyan”-ra kerül a hangsúly. Egy-egy szóbeli vagy írásbeli szövegalkotási produkció tartalma és nyelvi formája nehezen választható el egymástól. Ilyenkor egy osztályzatban és rövid szövegben is kifejezhetjük véleményünket. Többnyire azonban a tartalom és a forma külön értékelendő. Egy irodalmi mű bemutatásakor nem kívánhatunk tankönyvstílusú, elmélyült esztétikai elemzést, de megkívánhatjuk a mondanivaló világos nyelvi formáját és az egyéni vélemény megfogalmazását. (Természetesen az irodalomról való beszéd nem lehetséges a szakszókincs minimális birtoklása nélkül.) Az ismeretek mennyisége helyett a kifejezés minőségét értékeljük. A nyelvi forma megítélése lehetőleg analitikusan történjék. Analitikus elemzésünk szempontjai: a szerkezet, a nyelvhelyesség, a nyelvhasználat és a nyelvi kreativitás. A kommunikációs képesség értékelésekor az együttműködési készséget is figyeljük. Ezeknek a kompetenciáknak a megítélése közös produkciókban lehetséges: vitákban, szituációs gyakorlatokban, projektekben stb. Ilyenkor az egyéni értékelésbe bevonjuk a társakat is. A tanár pedagógiai kultúrájának megfelelően sokféle értékelési móddal él. Tudjuk, hogy az értékelés nem a büntetés és nem a jutalmazás funkcióját tölti be, hanem az önértékelést és az önbecsülést fejlesztve ösztönöz a továbblépésre. A motiválás a pedagógia alapvető feladata, a motiváló értékelés a sikeres értékelés. 2006/79/II. szám A számszerű vagy a szöveges értékelés egyaránt lehet jó módszer. Az eddigi tapasztalatok szerint a szakiskolások kb. fele 9. félévkor elégtelen minősítést kap. Megvizsgálandó, hogy a bukásokért az olvasás-írás technikai hiányossága mennyiben felelős. Valószínűleg a funkcionális analfabétaként szakiskolába lépőket szeptembertől januárig nem lehet felzárkóztatni. A félévi elégtelen a lemaradókat nem ösztönözné a további erőfeszítésekre, hanem a sodródást és a végső lemondást jelentené. Ezért ajánlott a félévi osztályozás helyett a szöveges értékelés.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes